४. स्वच्छ वातावरणमा बाँच्न पाउने अधिकारलाई मौलिक हकको रूपमा हाम्रो संविधानले नै व्यवस्था गरेको पनि झन्डै एक दशक भयो। तर संविधान र कानुनमा लेखेर मात्रै के हुँदो रहेछ र ? बाटो बढाउने र विकासको नाममा राजधानीको रूपरंग नै फेरिएको छ। प्रदूषण, गन्ध र धुवाँ–धूलोले मानव स्वास्थ्यमा गम्भीर समस्या उत्पन्न गरेको छ। भरखरै एउटा विदेशी संस्थाको अध्ययनले के देखायो भने नेपाली हावाको गुणस्तर संसारकै सबैभन्दा खराब रहेको देखाएको छ। ट्राफिक जाम त्यत्तिकै छ, दश मिनेटमा पुगिने स्थानमा अहिले दुई घन्टा लाग्ने अवस्था छ। मुग्लिन, नारायणघाटको राजधानी छिर्ने मूल बाटोको त कुरै छोडौं, सर्वसाधारणलाई यो भन्दा ठूलो सास्ती के हुन्छ ? खोई त राज्यको ध्यान गएको ? किन मौन छन् सबै ? यो मौनताको संस्कृति कहिलेसम्म ? कता छन् स्थानीय जनप्रतिनिधिहरू ? मेयर, उपमेयर, वडाध्यक्ष र सदस्यहरू के गर्दै छन् ? राज्य र सम्बन्धित निकाएको आँखा खुलोस् अब।
